কোহলি সেই সবের বান্দাই নন। তিনি জানিয়ে দিলেন, এই উইকেটে ব্যাট করা মোটেও সহজ কাজ ছিল না। ‘‘আগের ম্যাচে আমি যেভাবে ফিরে গিয়েছি, তাতে নিজেই নিজের উপরে সন্তুষ্ট ছিলাম না। পাকিস্তানের বিরুদ্ধে পরিস্থিতিকে গুরুত্ব দিয়েছিলাম। আগের ম্যাচে যা ভুল করেছিলাম, সেই ভুল সংশোধন করার চেষ্টা করি,’’ বলছিলেন কোহলি। 
পাকিস্তানের রান তাড়া করতে নেমে শুরুতেই তিন-তিনটি উইকেট দ্রুত হারায় ভারত। তার পরে ম্যাচের রাশ নিজের দখলে নিয়ে নেন কোহলি। ব্যক্তিগত ৪৯ রানে ফিরে যান আম্পায়ারের বিতর্কিত এক সিদ্ধান্তে। কোহলি বলছেন, ‘‘মহম্মদ আমেরকে অভিনন্দন জানাই। ও দারুণ বল করছিল।’’ আমের যখন ভারতকে চেপে ধরার কাজটা করছিল, তখন কি পালটা মারের খেলা শুরু করেন কোহলি? স্বয়ং কোহলি বলছেন, ‘‘আমি সাধারণত তিন নম্বরে ব্যাট করতে নেমে কাউন্টার অ্যাটাকের কাজটাই করি। কিছু ক্ষেত্রে পরিস্থিতিকে সম্মান জানানো উচিত। এবং সেই ভাবেই খেলতে হয়।’’ শনিবার পদ্মাপারে পরিস্থিতিকে শ্রদ্ধা জানিয়েই ব্যাট করেন কোহলি। তবে ভারতকে জিতিয়ে প্যাভিলিয়নে তিনি ফিরতে পারলেন না, এটাই হয়তো তাঁকে ভাবাচ্ছে। যদিও সামনে সেটা প্রকাশই করলেন না কোহলি।